In nomine sanctę et individuę Trinitatis. Ego Godefridus Dei gratia Lingonensis ęcclesię indignus minister universis matris ęcclesię filiis imperpetuum. Quoniam humana mens et memoria cito labitur et res gestę leviter decidunt nisi litterarum monimentis inserantur ea quę temporibus nostris acta sunt ne oblivioni tradantur scripto commendare curavimus. Notum igitur facimus tam presenti ętati quam posteritati quod canonici Sancti Mammetis Lingonensis ęcclesię concesserunt Deo et Beatę Marię Cistercii fratribusque ibidem Deo servientibus perpetuo possidendum quicquid iuris habebant in territorio Tarsuule in ea parte aquę in qua villa Saleun et ęcclesia de Iseorra sita est et ex altera parte aquę quicquid de eodem territorio habebant a via quę a territorio Cisterciensi tendit ad calciatam molendini fratrum Cisterciensium quod super aquam Saleun situm est in iusum. Illud autem de hoc territorio quod ipsorum homines de villa Nerun excolebant inter quoddam nemusculum quod appellant Haiez et prefatam viam quę a territorio Cisterciensi tendit ad prescriptam calciatam molendini fratrum Cisterciensium eomodo concesserunt si in pace excolentium terram illam habere eam possent vel si decanus eorundem canonicorum Sancti Mammetis Humbertus nomine de Rahi cui hanc tunc potestatem totum dedit capitulum re diligenter inquisita terram hanc sepefatę ęcclesię Cisterciensi concederet. Reliquum autem totum quod ipsorum erat de hoc territorio a nemusculo illo quod appellant Haiez usque ad territorium de Iseorra ex ea parte aquę in qua territorium Tarsuule, Cistercii, Curcellarum et Nerun territoriis contiguum est sepefatis monachis concesserunt. Hoc tamen pacto ut si aliqui homines aliquid de territorio illo tenerent pro quo aliquem censum ęcclesię Sancti Mammetis per singulos annos redderent cum illud ab hominibus illis monachi habere possent eundem censum sepefatę ęcclesię Sancti Mammetis similiter redderent. Pro quo etiam dono hoc interutrosque statutum est ut singulis annis Cisterciensis ęcclesia sextarium unum olei ad mensuram Divionensem sepedictis canonicis reddant. Tempus autem quo reddi debeat est a Nativitate Domini usque ad caput ieiunii. Locus vero ubi est ęcclesia Sancti Stephani Divionensis. Et ut hoc ratum et firmum habeatur inperpetuum litteris nostris signavimus et sigilli nostri impressione munitum roboravimus.